钦定古今图书集成/明伦汇编/家范典/第013卷 > 《灵芝篇》曹植
## 钦定古今图书集成/明伦汇编/家范典/第013卷 > 《灵芝篇》曹植

“灵芝生天地，朱草被洛滨。荣华相晃耀，光采晔若神。
古时有虞舜，父母顽且嚚。尽孝于田垄，烝烝不违仁。
伯瑜年七十，彩衣以娱亲。慈母笞不痛，歔欷涕霑巾。
丁兰少失母，自伤早孤茕。刻木当严亲，朝夕致三牲。
暴子见陵侮，犯罪以亡形。丈人为泣血，免戾全其名。”
董永遭家贫，父母财无遗。举假以供养，佣作致甘肥。
责家填门至，不知何用归。天灵感至德，神女为秉机。
岁月不安居，呜呼我皇考！生我既已晚，弃我何其早！
《蓼莪》谁所兴？念之令人老。退咏《南风》诗，洒泪满袆袍。
乱曰：圣皇君四海，德教朝夕宣。万国咸礼让，百姓家
肃虔。庠序不失仪，孝悌处中田。户有曾闵子，比屋皆
仁贤。髫龀无夭齿，黄发尽其年。陛下三万岁慈母亦
复然。